A Bizottság határozata

(2001. július 9.)

a paration 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról

(az értesítés a C(2001) 1772. számú dokumentummal történt)

(EGT vonatkozású szöveg)

(2001/520/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésére,

tekintettel a legutóbb a 2001/36/EK irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 8. cikke (2) bekezdésének negyedik albekezdésére,

tekintettel a legutóbb a 1972/1999/EK rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4] és különösen annak 7. cikke (3A) bekezdésének b) pontjára,

mivel:

(1) A 91/414/EGK irányelv 8. cikkének (2) bekezdése előírta az 1993. július 15-én már a piacon lévő növényvédő szerekben használt hatóanyagok vizsgálatáról szóló munkaprogram végrehajtását a Bizottságnak. A program végrehajtására vonatkozó részletes szabályokat a 3600/92/EGK bizottsági rendelet állapította meg.

(2) A legutóbb a 2230/95/EK rendelettel [5] módosított 933/94/EK bizottsági rendelet [6] meghatározta azokat a hatóanyagokat, amelyeket a 3600/92/EGK rendelet keretében vizsgálni kell, és az egyes hatóanyagok értékelésére egy-egy tagállamot referensként megjelölt, valamint minden olyan hatóanyag gyártóját azonosította, akik bejelentésüket a 3600/92/EGK rendelet 4. cikkének (2) bekezdésével összhangban időben megtették.

(3) A paration egyike a 933/94/EK rendelet által meghatározott 90 hatóanyagnak.

(4) A 3600/92/EGK rendelet 7. cikke (1) bekezdésének c) pontjával összhangban Olaszország, mint kijelölt referens tagállam a kapott információ értékeléséről 1998. november 30-én jelentést nyújtott be a Bizottságnak a bejelentők által e rendelet 6. cikke (1) bekezdésének megfelelően szolgáltatott információkról készített értékeléséről.

(5) A referens tagállam jelentésének kézhezvételekor a Bizottság konzultációkat kezdett a tagállamok szakértőivel, valamint a legfontosabb bejelentővel (Cheminova), ahogyan az a 3600/92/EGK rendelet 7. cikkének (3) bekezdésében elő van írva.

(6) Olaszország által az értékelésről szóló jelentését a tagállamok és a Bizottság felülvizsgálta a Növény-egészségügyi Állandó Bizottság keretén belül. A 3600/92/EGK rendelet 7. cikkének (6) bekezdésével összhangban a parationról szóló jelentés felülvizsgálatának eredményét 2000. december 12-én bizottsági felülvizsgálati jelentés formájában véglegesítették.

(7) A benyújtott információk alapján történt értékelés alapján nem bizonyítható, hogy a javasolt használati feltételek mellett a paration tartalmú növényvédő szerek a 414/91/EGK irányelv 5. cikke (1) bekezdésének a) és b) pontjában megállapított követelményeket kielégítik, különös tekintettel a paration potenciálisan kitett felhasználókra, az anyag sorsára és viselkedésére a környezetben, valamint a nem célorganizmusokra gyakorolt esetleges hatására.

(8) A fő bejelentő tájékoztatta a Bizottságot és a referens tagállamot, hogy a továbbiakban nem kíván részt venni a hatóanyaggal kapcsolatos munkaprogramban, ezért további információ nem kerül benyújtásra.

(9) Ennek következtében nem lehetséges ezt a hatóanyagot a 91/414/EGK irányelv I. mellékletébe felvenni.

(10) A paration tartalmú növényvédő szerek megsemmisítésére, tárolására, forgalomba hozatalára és a meglévő készletekre a tagállam által engedélyezett türelmi idő a 414/91/EGK irányelv 4. cikke (6) bekezdésének értelmében 12 hónapnál hosszabb nem lehet annak érdekében, hogy a meglévő készleteket még egy további termesztési időszakban elhasználják.

(11) Ez a határozat nem érinti a Bizottságnak a 79/117/EGK tanácsi irányelv [7] keretében e hatóanyaggal kapcsolatban egy későbbi időpontban tett esetleges intézkedéseit.

(12) E határozat rendelkezései összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A paration hatóanyagként nem kerül felvételre a 91/414/EGK irányelv I. mellékletébe.

2. cikk

A tagállamok biztosítják, hogy:

1. a paration hatóanyagú növényvédő szerekre kiadott engedélyeket az e határozat elfogadásától számított hat hónapon belül visszavonják;

2. e határozat elfogadásától fogva a 91/414/EGK irányelv 8. cikk (2) bekezdésében biztosított eltérési lehetőség alapján ne adjanak ki, vagy újítsanak meg paration hatóanyagú növényvédő szerekre engedélyt.

3. cikk

A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított bármely türelmi idő a lehető legrövidebb, és nem hosszabb, mint az e határozat elfogadásától számított 18 hónap.

4. cikk

Ennek a határozatnak a tagállamok a címzettjei.

Kelt Brüsszelben, 2001. július 9-én.

a Bizottság részéről

David Byrne

a Bizottság tagja

[1] HL L 164., 2001.6.20., 1. o.

[2] HL L 230., 1991.8.19., 1. o.

[3] HL L 244., 1999.9.16., 41. o.

[4] HL L 366., 1992.12.15., 10. o.

[5] HL L 225., 1995.9.22., 1. o.

[6] HL L 107., 1994.4.28., 8. o.

[7] HL L 33., 1979.2.8., 36. o.

--------------------------------------------------